'આપને મસકો મારવા માટે નથી કહેતો, એવી મારે કોઇ ગરજ પણ નથી, એ છતાં મનમાં જે છે એ બોલી નાખું છું.' વિભાકરે કાર ચાલુ કરી એ પછી એની સામે જોઇને પ્રભાતસિંહે બોલવાનું શરૂ કર્યું. 'આપ કરોડપતિ છો, એ વાત બાજુ પર મૂકો. અમદાવાદના અનેક શેઠિયાઓને હું મળ્યો છું. આજે આપને પહેલી વાર મળ્યો કે તરત એવું લાગ્યું કે આપના ચહેરાની ખુમારી એ બધાથી સાવ અલગ છે. અસલ સૂર્યવંશી રાજવી માની શકાય એવી પ્રતિભા આપના મોઢા પર ચમકે છે.'